A BIZOTTSÁG 1282/2009/EU RENDELETE
(2009. december 22.)
a feldolgozott halak tömegének élőtömeggé történő átszámításánál alkalmazandó közösségi átváltási együtthatók megállapításáról szóló 409/2009/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 5. cikkére,
mivel:
(1)
A 409/2009/EK bizottsági rendelet (2) a „friss” és „friss sózott” feldolgozottsági állapot tekintetében átváltási együtthatókat és kiszerelési kódokat állapít meg.
(2)
A halászati kvóták hatálya alá tartozó fajok egyedeit főképpen „friss”, „friss sózott” vagy „fagyasztott” állapotban rakodják ki. Következésképpen a 409/2009/EK bizottsági rendeletet szükséges kiegészíteni a fagyasztott halakra vonatkozó átváltási tényezőkkel azért, hogy valamennyi releváns feldolgozottsági állapot tekintetében legyen megállapított átváltási együttható.
(3)
Az 1077/2008/EK bizottsági rendelet (3) részletes szabályokat állapít meg a hajónapló adatai, az átrakodás adatai és a kirakodási nyilatkozat elektronikus rögzítése és továbbítása tekintetében.
(4)
Ezért a 409/2009/EK rendelet ennek megfelelően módosításra szorul.
(5)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
A 409/2009/EK rendelet a következőképpen módosul:
1.
A 3. cikk g) pontja helyébe a következő szöveg lép:
„g)
»feldolgozottsági állapot«: a hal tartósítási módja (friss, friss sózott, vagy fagyasztott).”
2.
A 4. cikk (1) bekezdésének helyébe a következő szöveg lép:
„(1) A feldolgozott halak tömegének élőtömeggé történő átszámításához a II., III. és IV. mellékletben meghatározott átváltási együtthatókat kell alkalmazni.”
3.
A 6. cikk (1) bekezdésének helyébe a következő szöveg lép:
„(1) A közösségi halászhajók parancsnokai a 4. cikkben említett átváltási együtthatókat használják a 2847/93/EGK rendelet 6. cikke és az 1077/2008/EK bizottsági rendelet (4) 4. cikke szerinti hajónaplóban a következő célokra:
a)
a halászhajó fedélzetén található mennyiségek élőtömegének megállapítása; valamint
b)
a mennyiségek élőtömegének a kirakodáskor történő kiszámítása.
4.
Az I. melléklet helyébe e rendelet I. melléklete lép.
5.
A rendelet az e rendelet II. mellékletében szereplő IV. melléklettel egészül ki.
2. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 22-én.